東陽山人僻居
作者：晁沖之
朝代：宋

paragraphs: 我家京洛間，桂玉資薄産。
平生丘壑心，水竹不滿眼。
清晨有客吳中來，山川指授收奇才。
笑談長揖波浪下，懷抱遠承巖穴開。
東陽山人高華隱，豪俠持身復修謹。
旁山多闢黍秫田，碧溪東流及春醖。
溪南一畝當翠微，秋風蓴熟菰葉肥。
龜魚上带藻荇動，鷗鷺下拂芙蓉飛。
亭陰野塘亦新築，溪山共作窗中綠。
諸郎年少皆知書，子夜哦詩動修竹。
歲時冠盖如浮雲，撃鐘鼎食江淮聞。
愛山自比謝康樂，多士不減春申君。
我欲沿溪揚小楫，亭邊共醉藤蘿月。
叩門夜訪君家時，扁舟重載山陰雪。